OpenLLM-France/wikimedia huggingface dataset:
# Les Riberes (Abella de la Conca)

Les Riberes, de vegades expressat en singular, la Ribera, és una partida rural del terme municipal d'Abella de la Conca, a la comarca del Pallars Jussà.
Està situada a la dreta del riu d'Abella, tot al llarg del seu curs des de la mateixa vila d'Abella de la Conca cap a ponent, fins a prop del termenal amb Isona i Conca Dellà. No presenta una total continuïtat territorial, ja que s'hi interposen en alguns casos d'altres partides del terme. Sempre a la dreta del riu d'Abella, un primer sector de les Riberes ocupa l'extrem de ponent del terme municipal, amb el límit occidental al terme d'Isona i Conca Dellà, el meridional al riu d'Abella, l'oriental a la partida de les Llongues i el septentrional a les partides dels Seixos, les Vielles i les Collades. Aquest primer sector inclou les masies de Cal Cap-roc i de Cal Benetó.
Comprèn les parcel·les 48 a 49, 51 a 53, 312 a 318, 323 a 324, 350, 351, 359, 364 a 370, 378, 384 a 390 i 399 a 418 del polígon 1, i 42 a 61, 68 a 76, 122, 141 a 151 i 153 a 158 del polígon 2 d'Abella de la Conca, i consta de 75,0382 hectàrees amb tota mena de terrenys, però amb predomini de conreus de secà, ametllerars i arbres de ribera.

## Etimologia

Es tracta d'un topònim romànic modern, de caràcter descriptiu: és la zona de ribera del riu d'Abella.

## Referències

* ↑ «Dades extretes de la Sede virtual del Catastro». Arxivat de l'original el 2012-03-15. [Consulta: 27 agost 2010].

## Enllaços externs

* Les Riberes en el seu entorn, a l'Institut Cartogràfic de Catalunya
# Yacine Belahcene i Benet

Yacine Belahcene i Benet (Pàdova, Vèneto) és un músic i cantant català de pare amazic i mare catalana. Actualment és el cantant de Yacine & The Oriental Groove i anteriorment de Detotarrel, Nour i Cheb Balowski.

## Biografia

Son pare havia estudiat arquitectura a Alger i conegué sa mare a Paris.Quan Yacine Belahcene tenia 6 mesos, la seva família es va instal·lar a Alger per qüestió laboral. A finals del 1993, quan tenia 14 anys, marxa d'Alger (tot i que no l'abandona mai), arran de la guerra no declarada al país i s'instal·la a Barcelona i, més endavant, a Sabadell. Ha viscut sempre entre dues cultures que connecten i apropen el mediterrani, la amazic (Chaoui) i la catalana. Aviat s'adona que fent música i pujant a un escenari pot expressar-se i portar arreu les seves vivències, la seva ràbia i la seva alegria. Músic autodidacte, ha après a fer música fent-ne. Tot neix d'una manera espontània quan acompanyat d'un grup d'amics donen forma al grup Cheb Balowski que editarà tres àlbums, i els portarà de gira per tot Europa, el Magreb i l'Orient Mitjà. També ha col·laborat amb diferents artistes com Sagarroi (Iñigo Muguruza), Fermín Muguruza (Euskal Herria Jamaica Clash), Kultur Shock (Kultura Dictadura), Kinky Beat (Made in Barna), Gerard Quintana, Joan Garriga (La Troba Kung-Fú), Aziz Sahmaoui, Speed Caravan, Rabah Ourrad (MBS) o amb el cantautor Sisa, amb qui va interpretar la mítica cançó Qualsevol nit pot sortir el sol en un concert al Petit Palau de la Música, entre altres artistes. També ha participat com a col·laborador al programa de música a Ràdio 4 al programa Músiques clandestines amb la periodista Consol Saenz del 2008 al 2011.

## Discografia

Cheb Balowski
* Bartzeloona (2001)
* Potiner (2003)
* Plou Plom (2005)
Nour
* Papier Mullat (2007)
* En Blanc (2008)
* Detotarrel (2009/2024)
Transadelica
* Transadelica (2011)
Yacine & The Oriental Groove
* Parabòlic (2011)
* L'estima venç la salvatgia (2012)
* Un Bosc Llenyós (CD Single) (2014)
* Atini Boussa Remix (Dj Panjo, Ojos De Brujo) (2015)
* Mediterranean Clash (2016)
Rumbamazigha
* Miratge (2015)
Yacine
* IDURAR (2020)
Cafè d’Alger
* Cafè d’Alger (2024)

## Referències

* ↑ iCatfm.cat
* ↑ Rtve.es (castellà)
* ↑ «Kasba Music». Arxivat de l'original el 2011-10-01. [Consulta: 10 abril 2011].
* ↑ Folch, Mercè. «A la carta - Fons d'armari - Yacine Belahcene». CCMA - Catalunya Ràdio, 08-12-2017. [Consulta: 25 juliol 2018].
* ↑ Prats, Mireia «Crec que hem de reivindicar molt més la identitat mediterrània». Diari de Sabadell, 25-06-2016, pàg. 38-39.
* ↑ Redacció. «"DETOTARREL" EL TERCER ÀLBUM DE NOUR, JA A LES PLATAFORMES DIGITALS», 01-02-2024. [Consulta: 21 abril 2024].
# Nardus

Nardus és un gènere de plantes de la família de les poàcies, ordre de les poals, subclasse de les commelínides, classe de les liliòpsides, divisió dels magnoliofitins.
L'única espècie n'és el pèl caní (Nardus stricta) herba cespitosa molt comú als prats del Pirineu.

## Taxonomia

* N. stricta L.

## Referències

* ↑ de Bolòs, Oriol [et al.].. Flora manual dels Països Catalans. 2a edició. Barcelona: Pòrtic, 1993. ISBN 84-7306-400-3.
# Dolmen del Coll de les Portes

El Dolmen del Coll de les Portes, és un dolmen del terme comunal de Banyuls de la Marenda, a tocar del límit amb el de Cervera de la Marenda, a la comarca del Rosselló, de la Catalunya del Nord.
Està situat al sud del terme, a prop i al nord del Coll de les Portes, termenal amb Cervera de la Marenda. És en el vessant nord del Puig de Querroig, on hi ha el Castell de Querroig.
És un sepulcre de corredor antic, de cambra trapezoïdal, com set dels dòlmens del vessant nord de l'Albera, que són pràcticament idèntics que els seus veïns de la banda sud: a més del de l'article present, hi ha el del puig de les Saleres o de Sant Pere de Laners (la Clusa, al Vallespir); Coll del Brau (Banyuls de la Marenda), Coma Estapera (Cervera de la Marenda), del Coll de la Creu o de Gratallops (Banyuls de la Marenda), de la Cova de l'Alarb (Banyuls de la Marenda / Cervera de la Marenda), Cova de l'Alarb del Rimbau (Cotlliure).

## Referències

* ↑ «El Dolmen del Coll de les Portes en els ortofotomapes de l'IGN». Arxivat de l'original el 2016-08-16. [Consulta: 16 maig 2016].
* ↑ Carreras i Tarrús, 2013.

## Bibliografia

* Abélanet, Jean. Itinéraires mégalithiques : dolmens et rites funéraires en Roussillon et Pyrénées nord-catalanes (en (francès)). Canet: Trabucaire, 2011. ISBN 9782849741245.
* Becat, Joan. «12 - Banyuls de la Marenda». A: Atles toponímic de Catalunya Nord. I. Aiguatébia - Montner. Perpinyà: Terra Nostra, 2015 (Biblioteca de Catalunya Nord, XVIII). ISBN ISSN 1243-2032.
* Carreras Vigorós, Enric; Tarrús Galter, Josep. «181 anys de recerca megalítica a la Catalunya Nord (1832-2012)». A: Annals de l'Institut d'Estudis Gironins, 54. Girona: Institut d'Estudis Gironins, 2013, p. 31-184. Llegir-lo en línia

## Enllaços externs

* Pàgina web de Dòlmens i menhirs Pilar
# Sotà

El tractat Sotà (en hebreu: מסכת סוטה) és el cinquè tractat de l'ordre de Naixim de la Mixnà i el Talmud de Babilònia, segons les edicions actuals, però és el darrer en alguns manuscrits i en el Talmud de Jerusalem. El seu tema principal és la prova de l'aigua amarga per a la dona sospitosa d'adulteri.
També es discuteixen altres rituals que requereixen una declaració oral, com el trencament del coll del vedell i les regles per a l'exempció del servei militar obligatori. La Guemarà dels savis de Babilònia i Jerusalem, forma juntament amb la Mixnà, el Talmud de Babilònia i el Talmud de Jerusalem respectivament, les dues obres discuteixen i expliquen els versicles de la Mixnà. Les discussions dels savis són relatives a temes legals relacionats amb la Llei jueva, la Halacà, i a temes no legals com l'Agadà. Tots dos Talmuds són rics en frases, proverbis, històries, llegendes, i interpretacions. El Talmud babilònic inclou en la seva discussió un comentari relativament consistent sobre la història de Samsó, però també de Judà i de Tàmar, així com les tradicions sobre el sarcòfag de Josep i la defunció del profeta Moisés.

## Referències

* ↑ www.guemaradeldia.blogspot.com/
* ↑ «www.es.chabad.org/». Arxivat de l'original el 2018-06-16. [Consulta: 16 juny 2018].
Naixim (סדר נשים)
Yevamot
Ketubot
Nedarim
Nazir
Sotà
Guitín
Kiduixín :
# Radinghem-en-Weppes

Radinghem-en-Weppes és un municipi francès, situat a la regió dels Alts de França, al departament del Nord. L'any 2006 tenia 1.203 habitants. Limita al nord amb Ennetières-en-Weppes, a l'est amb Escobecques, al sud amb Beaucamps-Ligny, al sud-oest amb Le Maisnil, al nord-oest amb Bois-Grenier.

## Demografia

Evolució demogràfica :
| 1962 | 1968 | 1975 | 1982 | 1990 | 1999 | 2006 |
| 507 | 548 | 643 | 756 | 1.033 | 1.080 | 1.203 |
| Des de 1962: població sense dobles comptes |||||||

## Administració

Llista d'alcaldes :
| Període | Identitat | Partit |
| 2001-2008 | André Wacrenier | |
| 2008- | Loïc Wolfcarius | |
# Perfumeria Pijuan

La Perfumeria Pijuan és una obra de Valls (Alt Camp) inclosa a l'Inventari del Patrimoni Arquitectònic de Catalunya.

## Descripció

Edifici que fa cantonada amb la Costa de la Peixateria, amb baixos comercials i quatre plantes d'habitatges.
A la planta baixa i als dos carrers, hi ha obertures que estàn emmarcades per arcs de mig punt. Del primer pis, cal destacar la balcona amb dues obertures i forà volada.
Per tota l'alçada de la façana, hi ha una sèrie d'obetures, balcons a la segona i tercera plantes, amb dos tipus de voladis i finestres a la darrera planta.
En general, es tracta d'un edifici simètric, amb una composició equilibrada ique data dels inicis del segle xx.
La façana la remata una cornisa motllurada simple.

## Referències

* 1 2 3 4 5 «Perfumeria Pijuan». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 13 novembre 2017].
# Zhao Mengfu

Zhao Mengfu (xinès tradicional: 趙孟頫, xinès simplificat: 赵孟頫, pinyin: Zhào Mèngfǔ, Wade-Giles: Chao Meng-fu, 1254–1322) nom estilitzat Ziang (子昂), pseudònims Songxue (松雪, "Pi amb neu"), Oubo (鸥波, "Gavina onada"), i Shuijing-gong Dao-ren (水精宫道人, "Mestre del Palau de Cristall"), va ser un príncep i descendent de la Dinastia Song, i un erudit, pintor i cal·lígraf xinès durant la Dinastia Yuan.
Va ser recomanat pel censor en cap Cheng Jufu per ser rebut una audiència amb Khublai Khan en el 1286 a la capital Yuan de Dadu, però no va obtenir una posició important de funcionari. El seu treball, això no obstant, va ser molt apreciat pel posterior Emperador Yuan Renzong d'inspiració confuciana.
* Colors de la Tardor a les Muntanyes Hua i Qiao, de Zhao Mengfu
* Un Home i el seu Cavall en el Bent, de Zhao Mengfu
* Roques Elegants i Arbres Dispersos, de Zhao Mengfu
* Una Ovella i una Cabra, de Zhao Mengfu
* Vell Arbre i Cavalls, de Zhao Mengfu
* Zhao Mengfu escriu la Contalla de la Deessa del Riu Luo.

## Enllaços externs

* Cal·ligrafia de Zhao Mengfu en "Rapsòdia sobre la Deessa de Luo"
* Cal·ligrafia de Zhao Mengfu al China Online Museum
* Galeria de Pintura de Zhao Mengfu al China Online Museum
# Divisió de Konkan

La divisió de Konkan és una de les entitats administratives de l'estat de Maharashtra a l'Índia; inclou la ciutat de Bombai i els dos districtes que inclou aquesta. La superfície és de 30.746 km² i la població (cens del 2001) de 24.807.357 habitants. Els districtes que la integren són: Mumbai, Mumbai Suburbà, Raigad (abans de 1981 anomenat districte de Kolaba), Ratnagiri, Sindhudurg (segregat de Ratnagiri), i Thane o Thana.
# Pita sorollosa

La pita sorollosa(Pitta versicolor) és una espècie d'ocell de la família dels pítids (Pittidae) que habita els boscos d'Austràlia Oriental.

## Referències

* ↑ «Pita sorollosa». Cercaterm. TERMCAT, Centre de Terminologia. Rev. 29-12-2020 (català)
# Cline (cràter)

Cline és un cràter d'impacte en el planeta Venus de 38 km de diàmetre. Porta el nom de Patsy Cline (1932-1963), cantant estatunidenca, i el seu nom va ser aprovat per la Unió Astronòmica Internacional el 1994.

## Referències

* ↑ «Cline». Gazetteer of Planetary Nomenclature. United States Geological Survey. [Consulta: 1r juliol 2017].

## Vegeu també

* Llista de cràters de Venus
# Zhao Xijin

Zhao Xijin (赵喜进) és un paleontòleg xinès que ha anomenat nombrosos dinosaures. Actualment és professor a l'Institut de Paleontologia de Vertebrats i Paleoantropologia de Pequín.

## Llista de dinosaures anomenats

* Chaoyangsaurus (1983)
* Chinshakiangosaurus (1986)
* Dachongosaurus (1986)
* Damalasaurus (1986)
* Klamelisaurus (1993)
* Kunmingosaurus (1986)
* Lancangjiangosaurus (1986)
* Megacervixosaurus (1983)
* Microdontosaurus (1983)
* Monkonosaurus (1990)
* Monolophosaurus (amb P. Currie, 1994)
* Ngexisaurus (1983)
* Sangonghesaurus (1983)
* Sinraptor (with P. Currie, 1993)
* Oshanosaurus (1986)
* Xuanhuasaurus (1986)
També va anomenar la família mamenxisàurids (amb Young Chung Chien, 1972).

## Enllaços externs

* Chinese American Dinosaur Exhibit Team Page Arxivat 2011-09-28 a Wayback Machine. (anglès)
# Nebeur

Nebeur (àrab: نبر, Nabur) és una ciutat de Tunísia, al nord de la governació del Kef, situada uns 18 km al nord-est de la ciutat de Le Kef. A uns 5 km té l'embassament de Mellègue, que recull les aigües del riu Mellègue. Una carretera porta fins a la resclosa. A 5 km al nord es troba Sidi Khaiar i a 5 km al sud Ain El Mghasel. La ciutat té uns 6000 habitants i és capçalera d'una delegació amb 31.640 habitants al cens del 2004.

## Administració

És el centre de la delegació o mutamadiyya homònima, amb codi geogràfic 23 53 (ISO 3166-2:TN-12), dividida en tretze sectors o imades:
* Nebeur (23 53 51)
* Sarkaouna (23 53 52)
* Tel El Ghozlane (23 53 53)
* Sidi Khiar (23 53 54)
* Mellala (23 53 55)
* Ledhieb (23 53 56)
* Touiref (23 53 57)
* Mellègue (23 53 58)
* Bahra (23 53 59)
* Sidi Medien (23 53 60)
* El Ksar (23 53 61)
* Chetatla (23 53 62)
* Oueljet Essedra (23 53 63)
Al mateix temps, forma una municipalitat o baladiyya (codi geogràfic 23 12).

## Referències

* ↑ المعهد الوطني للإحصاء [Institut Nacional d'Estadística] «المصنف الوطني لترميز الوحدات الإدارية» (en àrab i francès). [Publicacions de l'Institut Nacional d'Estadística]. المعهد الوطني للإحصاء [Institut Nacional d'Estadística] [Tunis], 01-12-2012, pàg. 69-72. ISSN: 1737-7838 [Consulta: 18 agost 2021].
* ↑ المعهد الوطني للإحصاء [Institut Nacional d'Estadística] «المصنف الوطني لترميز الوحدات الإدارية» (en àrab i francès). [Publicacions de l'Institut Nacional d'Estadística]. المعهد الوطني للإحصاء [Institut Nacional d'Estadística] [Tunis], 01-12-2012, pàg. 144. ISSN: 1737-7838 [Consulta: 18 agost 2021].
# Domangart mac Domnaill

Domangart mac Domnaill, o Domangart II, va ser rei dels escots de Dál Riata del 660 al 673.

## Regnat

Era el fill petit del rei Domnall Brecc.
El seu regnat no s'esmenta ni al Duan Albanach ni als Sincronismes de Flann Mainistreach. D'altra banda, sí que apareix a les genealogies posteriors dels reis de Dál Riata.
De fet, sembla que va ocupar el tron després del seu oncle Conall Crandomna, però el seu assassinat només el registren els analistes irlandesos l'any 673. Els Annals d'Ulster per al 673 aporten aquesta dada:
   Assassinat de Domangart, fill de Domnall Brecc, el rei de Dál Riata.
El seu cosí germà Máel Duin mac Conaill sembla haver assegurat la seva successió gràcies al Cenél Gabrain, però ràpidament va haver d'enfrontar-se a les reclamacions del Cenél Loairn, a través del qual Ferchar Fota havia esdevingut rei abans del 678.

## Referències

* ↑ Anderson, 2011, p. 228.
* ↑ «Kings of Dál Riata» (en anglès). oxforddnb.com, 2004. [Consulta: 4 juliol 2024].
* ↑ Annals d'Ulster, AU 673.2 i Annals de Tigernach, AT 673.2.
* ↑ Fraser, 2009, p. 283, Taula 10.3: Cenél nGabráín (706-741).

## Bibliografia

* Anderson, M. O.. Kings and Kingship in Early Scotland (llibre). John Donald, 2011. ISBN 9781906566302.
* Fraser, James E. From Caledonia to Pictland. Scotland to 795 (llibre). Edimburg: The New Edinburgh History of Scotland, 2009. ISBN 978-0748612321.
# Pàvel Rúliov

Pàvel Vladímirovitx Rúliov, abreujat Pàvel Rúliov (rus: Павел Владимирович Рулёв) (Sant Petersburg, 11 de juliol de 1950 - Sant Petersburg, 3 de desembre de 2013) i escrit sovint Pavel Rulyov o Pavel Rulev, fou un pilot de motocròs rus de renom internacional durant la dècada del 1970. Membre de l'equip oficial soviètic de KTM entre 1973 i 1974, juntament amb Guennadi Moisséiev fou dels primers soviètics a competir amb una motocicleta de l'Europa occidental. Al llarg de la seva carrera, guanyà vuit Campionats de l'URSS de motocròs i diversos de Leningrad (nom de Sant Petersburg a l'època).
Quan era encara un adolescent, fou descobert per l'entrenador de la secció de motociclisme juvenil del SKA de Leningrad, Kiril Aleksàndrovitx Demianski. La impressió que li causà fou tan forta que li proposà d'apuntar-se al club tot seguit (segons declarà més tard Demyansky, en veure Rúliov amb un ciclomotor va identificar immediatament una futura estrella). Al SKA, Rúliov va coincidir amb dos futurs campions soviètics, Guennadi Moisséiev i Anatoli Botxkov. Pàvel Rúliov va debutar en curses de motocròs el 1966 i ja el 1968 va entrar a la selecció estatal de l'URSS, on es mantingué fins al 1979. Amb aquesta selecció, fou tercer a l'edició de 1972 del Trophée des Nations i segon a la de 1973.

## Palmarès

Font:
* 2 vegades Campió de l'URSS Juvenil:
** 175cc: 1967
** 125cc: 1968
* 8 vegades Campió de l'URSS:
** 125cc - 1969, 1972, 1978
** 175cc - 1970, 1974, 1975, 1977
** 250cc - 1976
* 2 vegades guanyador de la Copa de l'Amistat
* 9 vegades guanyador del Motocròs de Kovrov (1969-1971, 1974-1976, 1980-1982)
* Nombrosos títols de Campió de Leningrad

### Resultats al Campionat del Món

Font:
| Any | Motocicleta | 250cc | 125cc |
| 1969 | ČZ | 29è | - |
| 1970 | ČZ | 32è | - |
| 1971 | ČZ | 13è | - |
| 1972 | ČZ/KTM | 10è | - |
| 1973 | KTM | 8è | - |
| 1974 | KTM | 7è | - |
| 1975 | ČZ | 28è | - |
| 1976 | ČZ | - | 7è |
| 1977 | ČZ | - | 11è |
| 1978 | ČZ | - | - |
| 1979 | ČZ | 24è | - |

## Referències

* 1 2 3 4 5 «Рулёв Павел Владимирович (1950 – 2013)» (en rus). nekropol-spb.ru. [Consulta: 12 març 2020].
* 1 2 3 4 5 «Скончался Павел Владимирович Рулёв» (en rus). motogon.ru, 05-12-2013. [Consulta: 12 març 2020].
* ↑ «Скончался Павел Владимирович Рулёв» (en rus). motocross-gum.at.ua, 06-12-2013. [Consulta: 12 març 2020].
* 1 2 Связной. «Книга «Мотокросс - «визитная карточка» г.Коврова» (Куприянов В., 13.12.2015)» (PDF) (en rus). kovrovsport.ru p. 5, 13-02-2017. [Consulta: 8 gener 2020].
* ↑ «Palmares du Mondial Mx 1» (en francès). memotocross.fr. [Consulta: 6 gener 2020].
* ↑ «Palmares du Mondial Mx 2» (en francès). memotocross.fr. [Consulta: 6 gener 2020].
# Zhao Qin

Zhao Qin (xinès tradicional: 趙秦, xinès simplificat: 赵秦, pinyin: Zhào Qín; 15 de gener de 1988) és una actriu xinesa, graduada a l'Acadèmia Central d'Art Dramàtic i coneguda per interpretar el paper de la noble Fu Cha a "La llegenda de Zhen Huan a l'Harem".
El 2017 participa amb un paper protagonista a la sèrie Jizhen ke Yisheng, dirigida també per Zheng Xiaolong. Posteriorment, apareixeria també a Diandang Xing. El 2019 interpreta a Ling Yan, una dels pocs personatges ficticis de la sèrie Waijiao Fengyun, que mor a l'atemptat del Kashmir Princess.

## Referències

* 1 2 3 «赵秦《影视风云》 弘扬花丝镶嵌秒变“富察贵人”». Sohu.com. [Consulta: 22 novembre 2022].
* 1 2 «《外交风云》凌玥怎么死的？凌玥是谁演的？». 163.com. [Consulta: 18 desembre 2021].
# Need for Speed: ProStreet

Need for Speed: ProStreet (NFS:PS) és un videojoc de curses fet per Electronic Arts, el qual és l'últim de la saga de videojocs de curses, Need for Speed. Va ser anunciat oficialment el 31 de maig de 2007. La data oficial pel llançament a l'Amèrica del Nord és el 31 d'octubre de 2007, el llançament a la resta de mercat és pel novembre.

## Característiques
### Cotxes

(llista no oficial)
* 1999 Mitsubishi Eclipse - Imatge
* 1999 Mazda RX7 - Imatge
* 1970 Plymouth Barracuda - Imatge
* 1986 Toyota Corolla GT-S (AE86) (al fons de la imatge del Barracuda)
* 2007 Audi RS4 - Imatge Arxivat 2007-10-08 a Wayback Machine.
* 1999 Nissan Skyline R34 GT-R - Imatge Arxivat 2007-09-27 a Wayback Machine.

### Noies

Com és usual a la saga, el ProStreet també hi haurà alguns personatges reals al joc. Aquesta vegada, és Krystal Forscutt, un antiga participant en el Big Brother Australia i Sayoko Ohashi.

## Referències

* ↑ «EA Shifts Gears with Need for Speed ProStreet». Electronic Arts, 31-05-2007. Arxivat de l'original el 2007-06-02. [Consulta: 1r juny 2007].
* ↑ «NEEDFORSPEED.COM». Electronic Arts. [Consulta: 5 juny 2007].

## Enllaços externs

* (anglès) Lloc web oficial de la saga NFS
* Fòrums oficials de la saga NFS Arxivat 2007-08-29 a Wayback Machine. (normalment en anglès)
# Domari

El domari és una llengua del grup de les llengües indoàries parlada a diverses regions del Pròxim Orient i el Nord d'Àfrica. Amb menys de 300.000 parlants nadius i pressió per a la substitució lingüística (sobretot per part de l'àrab), es considera un idioma en perill. Està emparentat amb la llengua romaní. Es pot escriure amb alfabet llatí (més freqüent) o àrab, en funció de la zona d'implantació.
Té presència de sons faringis i un inventari ric de fricatives. Tendeix a col·locar l'accent prosòdic a la darrera síl·laba. Presenta flexió de gènere i nombre. Gran part dels manlleus lèxics provenen de l'àrab, amb excepció dels numerals, d'origen kurd.

## Referències

* ↑ «Domari» (en anglès). Ethnologue.
* ↑ Matras, Yaron. "Language contact, language endangerment, and the role of the 'salvation linguist'". Language Documentation and Description. 3.
# Solnetxni (Krasnodar)

* Per a altres significats, vegeu «Solnetxni».
Solnetxni - Солнечный (rus) és un poble (un possiólok) del krai de Krasnodar, a Rússia. Es troba a la vora esquerra del riu Txelbas. És a 25 km al sud-est de Leningràdskaia i a 124 km al nord de Krasnodar.
Pertany al possiólok d'Obraztsovi.
# Pussy Riot

Pussy Riot és un grup punk rock feminista rus format l'agost de 2011. El grup ha organitzat espectacles no autoritzats a Moscou per promoure els drets de les dones a Rússia i també durant la campanya electoral del primer ministre Putin a la presidència.
Malgrat el clima fred, normalment porten vestimenta lleugera i cobreixen llurs rostres amb passamuntanyes de colors, tant en els concerts com en les entrevistes. El grup està format per una dotzena de cantants i una altra dotzena de persones involucrades en els aspectes tècnics de la producció de vídeos que es publiquen a Internet. Elles mateixes comenten que es van inspirar en el punk-rock Bikini Kill i en el moviment Riot grrrl de la dècada de 1990.
Tres de les joves, Nadejda Tolokonnikova, Maria Aliokhina i Iekaterina Samutsevits, van estar empresonades des del març de 2012 fins al desembre de 2013, per haver improvisat el 21 de febrer del mateix any una «punk oració» amb el nom de «Mare de Déu, fes fora Putin» a la Catedral del Crist Salvador de Moscou.
L'acusació demana fins a 7 anys de presó per gamberrisme. Tanmateix, quasi dos anys després del seu empresonament, van ser alliberades. Hi ha versions que asseguren que és un intent de mostrar al món que Rússia és un país lliure, poc abans de començar els Jocs Olímpics d'hivern de 2014.
El dia 19 de desembre de 2013 la Duma Estatal russa va aprovar una amnistia de la qual està previst que es beneficiïn les dues integrants del grup que encara resten empresonades, Nadejda Tolokonnikova i Maria Aliokhina. L'alliberament es produiria abans dels Jocs Olímpics d'Hivern de 2014 a Sotxi.

## Integrants

Les membres del grup actuen sota els pseudònims: Balaklaba, Blondie, Regna, Garadja, Gat, Manka, Sopa, Serafina, Terminator, Tiuria, Argolla, Barret i Schumacher, i diuen que sovint intercanvien els noms entre elles. L'anonimat i l'ús de màscares per ocultar-se s'ha convertit en la imatge del grup, per evitar comprometre's membres a nivell individual.

## Vegeu també

* Riot grrrl

## Referències

* ↑ Aragonés, Gonzalo «Una amnistía dejará en libertad a las Pussy Riot y a los 30 de Greenpeace» (en castellà). La Vanguardia [Consulta: 19 desembre 2013].

## Enllaços externs

* Pussy Riot - Lloc web oficial
* Canal Youtube oficial
* Lloc web demanant llur llibertat
* Notícia a el Punt Avui sobre l'empresonament
* The Ascent of Woman (BBC 2015) 4 Revolution (video documental)